L-Ewwel Pitazz – Paragrafi 41-50 Darba rajt qaddej ta' Alla f'periklu mminenti li jagħmel dnub mejjet. Jiena bdejt nitlob lil Alla sabiex jogħġbu jibgħat fuqi t-turmenti kolha ta' l-infern u t-tbatijiet kollha kollha li jixtieq jibgħatli sakemm dan is-saċerdot jinħeles u jiġi maħtuf mill-okkażjoni li jagħmel dnub. Ġesu' sema' t-talba tiegħi u f'dak l-istess waqt, ħassejt kuruna tax-xewk fuq rasi. Ix-xewk nifed lil rasi b'saħħa kbira u baqa' nieżel dritt għal ġo moħħi. Dan dam sejjer għal tliet siegħat; il-qaddej ta' Alla ġie meħlus minn dan id-dnub, u ruħu ġiet imsaħħa bi grazzja speċjali ta' Alla. Darba, fil-jum tal-Milied (1928), jiena ħassejt madwari l-preżenza ta' Alla li jista' kollox. U għal darb'oħra ħrabt minn din il-laqgħa interna mal-Mulej. Tlabt lill-Madre Superjura għall-permess li mmur Jozefinek biex inżur lis-sorijiet hemmhekk. Is-Superjura tatna l-permess, u aħna bdejna nlestu sabiex immorru preċiż wara l-pranzu. Is-sorijiet l-oħra kienu diġa' qegħdin jistennewni fil-bieb tal-kunvent waqt li jiena mort niġri fiċ-ċella tiegħi biex inġib il-mantell. Waqt li kont ġejja lura, minħabba li kont għaddejja minn ħdejn il-kappella ż-żgħira, rajt lil Ġesu' bilwieqfa fil-bieb. Huwa qalli, Kompli miexja imma Jiena se nieħu lil qalbek. F'daqqa waħda ħassejt li ma kellix qalbi f'sidri. Imma s-sorijiet kienu qegħdin iċanfruni għax kont qiegħda nitnikker u bdew jgħidu li kien diġa' sar il-ħin. Għalhekk għaġġilt u mort magħhom. Imma ħassejtni mdejqa u skomda, u xenqa stramba mliet lil ruħi, għalkemm ħadd ma kien jaf x'kien qed jiġri ħlief Alla. Wara li konna ilna xi ftit minuti biss f'Jozefinek, jiena għidt lis-sorijiet, "Ejja mmorru lura d-dar." Is-sorijiet xtaqu għallinqas ftit waqtiet ta' mistrieħ, imma l-Ispirtu tiegħi ma seta' jsib l-ebda paċi. Jiena fehemthom li kellna mmorru lura qabel jidlam; u minħabba li kellna distanza mhux ħażin x'nagħmlu, qbadna t-triq lura minnufih. Meta l-Madre Superjura ltaqgħet magħna fl-intrata staqsietni, "Mela għadhom ma marrux is-sorijiet, jew diġa' ġejtu lura?" Jiena għidtilha li diġa' konna ġejna lura għax jiena ma ridtx niġi lura filgħaxija. Naħħejt il-mantell minn fuqi u mort mill-ewwel fil-kappella ż-żgħira. Malli dħalt Ġesu' qalli, Mur għand il-Madre Superjura u għidilha li ġejtu lura, mhux għax ridtu taslu d-dar qabel ma jidlam, imma għax Jiena kont ħadtlek qalbek. Għalkemm din il-ħaġa kienet diffiċli għalija, jien mort għand is-Superjura u għidtilha bis-sinċerita' kollha r-raġuni vera għaliex jiena kont ġejt lura daqshekk kmieni, u tlabt maħfra lill-Mulej għal dak kollu li ma kienx għoġbu. U mbagħad Ġesu' mlieni b'ferħ kbir. Jiena fhimt li, 'l bogħod minn Alla, m'hemm kuntentizza mkien. Darba rajt żewġ sorijiet li kienu ser imorru l-infern. Agunija terribli ċarrtitli ruħi; bdejt nitlob lil Alla għalihom, u Ġesu' qalli, Mur għand il-Madre Superjura u għidilha li dawk iż-żewġ sorijiet huma fil-periklu li jagħmlu dnub mejjet. L-għada għarraft b'dan lis-Superjura. Waħda minnhom kien diġa' jiddispjaċiha ħafna u l-oħra kienet għaddejja minn taqbida kbira. Darba Ġesu' qalli, Jiena ser inħalli din id-dar... għax hawnhekk hawn affarijiet li ma jogħġbunix. U l-Ostja ħarġet mit-tabernaklu u ġiet tistrieħ f'idejja u jiena, mimlija ferħ, poġġejtha lura fit-tabernaklu. Din il-ħaġa rrepetiet ruħha t-tieni darba, u jien għamilt l-istess. Minkejja dan, reġa' ġara l-istess it-tielet darba, imma l-Ostja nbidlet fil-Mulej Ġesu' ħaj u qalli, Minix ser nibqa' iżjed hawn! Malli qalli hekk, imħabba qawwija għal Ġesu' mlietli ruħi. Jiena weġibt, "U jiena, jiena minix ser inħallik titlaq minn din id-dar, Ġesu'! U għal darb'oħra Ġesu' reġa' għeb filwaqt li l-Ostja baqgħet f'idejja. Għal darb'oħra jiena rġajt poġġejtha fil-pissidi u għalaqtha fit-tabernaklu. U Ġesu' baqa' magħna. Jiena wegħedt li nagħmel tliet ijiem ta' adorazzjoni bħala tpattija. Darba Ġesu' qalli, Għid lill-Madre Ġenerali (Michael) li f'din id-dar... qiegħda ssir it-tali ħaġa... li ma togħġobnix u toffendini ħafna. Jiena din il-ħaġa m'għidtilhiex mill-ewwel lill-Madre, imma l-inkwiet li l-Mulej ġegħelni nħoss ma ppermetilix nistenna lanqas minuta oħra, u jiena ktibt minnufih lill-Madre Ġenerali u reġgħet ġiet l-paċi f'ruħi. Spiss kont inħoss il-Passjoni tal-Mulej Ġesu' f'ġismi, għalkemm (l-oħrajn) ma kinux jindunaw b'dan, u jiena fraħt b'dan għax Ġesu' hekk ried. Imma dan dam biss għal żmien qasir. Dawn it-tbatijiet kienu jħeġġu lil ruħi bin-nar tal-imħabba għal Alla u għall-erwieħ immortali. L-imħabba tissaporti kollox, l-imħabba hija aktar b'saħħitha mill-mewt, l-imħabba ma tibża' minn xejn... 22 ta' Frar 1931 Filgħaxija xħin kont fiċ-ċella tiegħi, rajt lill-Mulej Ġesu' liebes libsa bajda. Id waħda kienet merfugħa f'ġest ta' barka, l-oħra kienet qiegħda tmiss il-libsa fuq sidru. Minn taħt il-libsa Tiegħu li kienet kemmxejn miftuħa fuq is-sider, kienu ħerġin żewġ raġġi kbar, wieħed aħmar, l-ieħor bajdani. Jiena żammejt ħarsti fissa fuq il-Mulej fis-skiet; ruħi kienet mimlija b'sens ta' qima u ta' stagħġib, imma wkoll b'ferħ kbir. Wara ftit, Ġesu' qalli, Pitter xbieha skont dak li inti qiegħda tara, bil-kliem: Ġesu', jiena nafda Fik. Jiena nixtieq li din ix-xbieha tkun meqjuma, l-ewwel fil-kappella tagħkom, u (imbagħad) fid-dinja kollha. 48. Jiena nwiegħed li r-ruħ li tqim din ix-xbieha ma tintilifx. Jiena nwiegħed ukoll li hi tirbaħ fuq l-għedewwa (tagħha) diġa' hawnhekk f'din id-dinja, l-aktar fis-siegħa tal-mewt. Jiena stess niddefendiha bħala l-glorja Tiegħi stess. Meta għidt lill-konfessur tiegħi b'din il-ħaġa, rċevejt din it-tweġiba: "Dan qiegħed jirreferi għal ruħek." Huwa qalli, "Ċertament, pitter ix-xbieha ta' Alla ġewwa ruħek." Meta ħriġt mill-konfessinarju, jiena rġajt smajt kliem bħal dan: Ix-xbieha Tiegħi diġa' qiegħda ġewwa ruħek. Jiena nixtieq li jkun hemm Festa tal-Ħniena. Jiena rrid li din ix-xbieha, li inti tpitter b'pinzell, tiġi mbierka b'mod solenni fl-Ewwel Ħadd fuq l-Għid (dan il-Ħadd issa qed jissejjaħ it-Tieni Ħadd ta' l-Għid); dak il-Ħadd għandu jkun il-Festa tal-Ħniena. 50. + Jiena nixtieq li s-saċerdoti jipproklamaw din il-ħniena kbira Tiegħi għall-erwieħ tal-midinbin. Il-midneb m'għandux jibża' jersaq Lejja. Il-fjammi tal-ħniena qegħdin jaħarquni- u qegħdin jgħajtu sabiex jiġu mitfija; jiena rrid inxerridhom fuq dawn l-erwieħ. Ġesu' lmenta miegħi b'dan il-kliem, Meta l-erwieħ ma jurux fiduċja Fija, Jiena nħoss il-ġewwieni Tiegħi jiċċarrat. Meta ruħ magħżula ma turix fiduċja fija, dan jikkawżali uġigħ ikbar; minkejja li l-imħabba Tiegħi għalihom ma tispiċċa qatt, huma ma jafdawnix. Saħansitra l-mewt Tiegħi mhix biżżejjed għalihom. Ħażin għar-ruħ li tabbuża minn dawn.
Djarju ta' Swor Fawstina – L-1 Pitazz (par.41-50)